杨基
宜秋轩桂
宜秋轩东一株桂，香叶婆娑拥寒翠。
秋堂夜静风满帘，时觉幽芳来拂鼻。
清晨曳履访幽独，一径青苔双户闭。
离离嫩蕊罥虫丝，蔌蔌轻花落深砌。
麸金泫露浓更密，苞粟凝珠疏复细。
半粒能含万斛香，一枝解夺千姝丽。
当年此地竞攀折，月户云窗敞秋霁。
金樽滟泛绿色酒，翠袖凉簪宝妆髻。
西风几度人迹绝，独有幽花能点缀。
村荒地僻霜露繁，摧折红兰凋紫蕙。
瞥然一见众忧失，不意孤怀得佳丽。
更深月出拟再来，明日纷纷嗟满篲。